রেফারি তেজেশ নাগবেঙ্কর ম্যাচ শেষের বাঁশি বাজাতেই স্তব্ধ বারাসত স্টেডিয়ামের গ্যালারি। হতাশায় মাটিতে লুটিয়ে পড়েছেন কাতসুমি ইউসারা। থমথমে মুখে ড্রেসিংরুমে  ফিরে গিয়েছেন কোচ সঞ্জয় সেন। শিবাজিয়ান্স এফসি-র বিরুদ্ধে ৩-৩ গোলে ড্র করে আই লিগের আশা কার্যত শেষ হয়ে গেল মোহনবাগানের। এক ম্যাচ বাকি থাকতে নর্ডিদের পয়েন্ট এখন ২৭। অন্য দলের ওপর তাকিয়ে থাকা ছাড়া আর কোনও উপায় নেই গতবারের চ্যাম্পিয়নদের। ম্যাচের পর হতাশ সঞ্জয় বলেই দিলেন, ‘‘যে দল এইভাবে তিন গোল হজম করতে পারে তাদের আই লিগ জেতার কোনও অধিকার নেই।’’
তবে শনিবারের রুদ্ধশ্বাস ম্যাচ তুলে দিয়ে গেল আরও অনেক প্রশ্ন। প্রথমত সঞ্জয় সেনের স্ট্র্যাটেজি। দ্বিতীয়ত ভারতীয় ফুটবলেও এবার গোললাইন প্রযুক্তি চালু করা প্রয়োজন কি না। কিংশুক দেবনাথকে বসিয়ে অনভিজ্ঞ সঞ্জয় বালমুচুকে নামিয়েছিলেন সবুজ-মেরুন কোচ। গোটাই ম্যাচে নড়বড়ে ছিল মোহনবাগান রক্ষণ। আর ২৭ মিনিটে নর্ডির শট ধরতে গিয়ে শিবাজিয়ান্স এফসি-র গোলকিপার সুব্রত পাল বল নিয়ে গোলে ঢুকে গিয়েছিলেন বলে দাবি সবুজ-মেরুন শিবিরের। যদিও রেফারি সেই দাবি মানেননি!
শনিবার মরণ-বাঁচন ম্যাচে সনি নর্ডিকে প্রথম এগারোয় রেখেছিলেন সঞ্জয়। ১৩ মিনিটেই কাতসুমির লং পাস ধরে গোলের কাছে পৌঁছে গিয়েও গোল পেলেন না নর্ডি। অপেক্ষা করতে হল ২৬ মিনিট। জেজে লালপেখলুার শট সুব্রত রুখে দিলে ফিরতি বল গোলে ঠেললেন কর্নেল গ্লেন। তবে ডুহু পিয়ের-দিপান্দারা চার টাচে মোহনবাগান রক্ষণ ভেঙে ফেললেন। ১-১ করে গেলেন খুয়ান কুইরো। ৩২ মিনিটে ফের চমক। বলজিৎ সিংহ সাইনির ব্যাকহিল থেকে ফের গোল কুইরো-র। রিয়াল মাদ্রিদ ইয়ুথ টিম থেকে উঠে আসা কুইরো ইস্টবেঙ্গলের বিরুদ্ধেও দুরন্ত গোল করেছিলেন। কুইরোর ফুটবলই সম্ভবত উজ্জীবিত করে গেল নর্ডিকে। বক্সের বাইরে দুই ফুটবলারকে ড্রিবল করে জোরালো শটে বল জালে জড়ালেন। ম্যাচ ২-২। ৪৪ মিনিটে কর্নেলের দ্বিতীয় গোলে ম্যাচের ফল দাঁড়াল ৩-২। নর্ডির ঝড় দ্বিতীয়ার্ধের শুরুতেও আছড়ে পড়েছিল শিবাজিয়ান্স রক্ষণে। ধনচন্দ্র সিংহের শট বারে লেগে ফিরল। প্রবীরের ক্রস ফাঁকা গোলে ঠেলতে পারলেন না কর্নেল। 
৫৭ মিনিটে নর্ডি উঠে যেতেই ম্যাচ থেকে হারিয়ে গেল মোহনবাগান। শিবাজিয়ান্স এফসি-র কোচ ডেরেক পেররা বোধহয় সুযোগের অপেক্ষায় ছিলেন। দ্রুত গতির উইঙ্গার ইজরায়েল গুরুঙ্গকে মাঠে নামিয়ে পাল্টা চাপ বাড়িয়ে দিলেন। তাঁর সেন্টার থেকেই ৩-৩ করলেন দিপান্দা। নর্ডিহীন মোহনবাগানের পক্ষে আর ম্যাচে ফেরা সম্ভব ছিল না!